Maar die hoofkarakter in die verhaal is Ilha de Moçambique self. Hierdie – in grootte – byna onbeduidende eiland het ’n hoofrol gespeel in die Carreira da Índia-drama. Danksy sy strategiese ligging en die handel in goud, ivoor en slawe, het die eiland eeue lank ’n bloeitydperk beleef, maar sy glorie uiteindelik verloor en in die 20ste eeu geleidelik sjarmant verval. Vanweë sy historiese en argitektoniese belangrikheid is Ilha de Moçambique in 1991 deur UNESCO tot ’n wêrelderfenisterrein verklaar.